**“Хартыына халлаан”**

*(Уһуйаанна сылдьар оҕоҕо аналлаах чабырҕах)*

Ымайан ый таҕыс,

Ырҕайа, маҕыйа,

Былыты амсайа,

Салбана таарыйа.

Сулус уол субурус,

Кутуруга сундулус,

Туллубакка тутус,

Уот тутаахта булус.

Төкүнүк-бөкүнүк,

Күммүт өрө көтүс,

Өрөөбөккө көрүс,

Сир үрдүн көрсүс.

Этиҥ кэлэн этээр,

Кэһиигин тэбээр,

Эйээрэн, элээрэн

Тэнийэн тэйээр.

Ардах абыраа,

Табыгыраа, ыллаа

Таарыччы салгыны

Тарбаан ыраастаа.

Уран уу кустук

Ураһа тутууй,

Уруһуй буолан

Уһуннук курууй.

 Далаһа.

**Таптал туһунан чабырҕах**

(*Улахан дьон бөлөҕүнэн ааҕар чабырҕахтара*)

**1киһи**

Чабырҕах обургу

Өрөөбүт уоһун хоҥнорон,

Хонон, сытан хаалбакка,

Хоннохтоохтук ылсан,

«Чоот»-диэбэккэ чолоһуйда,

Кынатын куурта,

Кыахтаахтык хамсанна,

Туустуур-тумалыыр

Албаһын ылла,

Чоргуйарга сананна.

**2 киһи**

Таптал-таабырын,

Таайтарыытын эппэт,

Икки атахтаах кутун,

Сүрэҕин, өйүн сыыһын

Үйэ тухары үтэһэҕэ үөлэр,

Сор, дьол ситиитигэр

Ыпсары хатан,

Харыс да хамсаппакка

Олох үүнүгэр холбоон

Тургутан көрөр.

**1киһи**

Чабырҕах быарын тарбаата:

“Тапталгытын күлүллүө,

Элэк гынан ыстаныллыа,

Ыыс тылынан ыһаарылаан,

Эриэнин таска тиэрэн

Тэлимтэтиллиэ,

Сиилээһиҥҥэ тиһэн

Сэттэҕитин ылыллыа”.

**2 киһи**

Кыыс оҕо

Оскуолаттан кэлээт

Үҥсэргиир, ытыыр:

«Наһаа куһаҕан уол,

Күн аайы

Баттахпыттан тардар,

Олорор олоппоспор

Суһуохпун баайар,

Кинигэнэн төбөҕө

Күүскэ саайар».

«Ол аата сөбүлүүр бэлиэтэ,

Болҕомто эрэйэр»,-

Мичээрдиир ийэтэ.

Оҕо киһи тохтообот,

Хараҕа арахпат,

Илиитэ барбытын

Бэйэтэ билбэт.

Хомотон кээһэрин,

Тоҕо манныгын

Сатаан санаабат».

**1киһи**

Чабырҕах соһуйда,

Түбэспэтэҕэр түбэстэ:

«Ол аата туохпутуй?

Таптал үһү дуо,ол?

Бу үйэҕэ

Оннооҕор буолуоҕу туойбутум,

Итинник быһыы быһаарыыта

Дьиибэтин, дьэҥкэтин».

**2 киһи**

Эдэр саас кэрэтин,

Күөх халлаан үрдүгүн,

Күн уота сырдыгын,

Ырыанан дайыахха,

Ыстанан ылыахха.

Сибэкки дьөрбөтүн,

Минньигэс бөҕөнү

Түөһүгэр толору

Көтөхпүт уолчааммыт.

Тапталлаах доҕорун

Көрсөртөн көнньүөрбүт,

Көтүөхчэ буолбут,

Сып-сырдык сыдьаайбыт.

Таптаабыт эдэр киһи,

Олоххор биирдэ бэриллэр

Бу түгэни умнумаар,

Хатыламмат дьолу

Харыстаар,

Хаҕыс тыалтан

Хаххалаар.

**1киһи**

Чабырҕах бэлэһинэн күллэ:

«Омун ини, төлөн ини

Уостар ини, умуллар ини,

Сотору хараҕа

Аһыллыа доҕоттоор,

Тапталгыт сойон,

Сиргэ тэпсиллэн

Буору толору уобуо».

**2 киһи**

Кыыстаах уол

Сыа сиэппиттэр,

Урууга ыҥыран

Дьоннорун үөрпүттэр,

Алгыс мааныта

Манна этиллибит,

Аал уот умайбыт.

Орто саас, дорообо,

Итии хаан чэчэгэйгэ кэйэр,

Очуос хайаны суорар

Сулуһу туурар эрчим,

Быһыы-таһаа мааныта,

Тиис-уос, тыл-өс

Өргөһө-кылаана.

Кэргэннии дьон

Кыра киһилээхтэр,

Тапталлара сыыйа

Атын турукка

Кубулуйан эрэрин

Билэн эрэллэр.

**1киһи**

«Ээ,ээ, туох диэтигит,

Тугу эрэ сыыһа иһиттим дуу...

Бээ, күлүкпэр имнэниэххэ,

Иэхэй-чуохай,

Тапталгыт диэхтээн

Туос сымыйа эбит».

**2 киһи**

Тапталлаахпыт тэйдэҕинэ

Кэтэһэбит, тэһийбэппит,

Биир көрүүттэн,

Биир тылтан өйдөһөн

Соһуйабыт, күлсэбит,

Кинигэ илииһин курдук,

Сонурҕуу арыйсабыт.

**1киһи**

«Сымыйа ини,

Сыалыһар быарыныы сымнаан

Сыыйа саҥаран

Көҥдөй көҥкөлөйдөөмөҥ.

Уруһуй олоҕу туойдугут ини,

Күөх оту тосту үктэтиллиэ,

Көөчөөн көрүн көрүллүө».

**1киһи**

Сааһырыы боруогар

Таптал атыллаан

Тыылынна-хабылынна,

Ытыктабыл бэлиэлээх

Дириҥ силистээх

Кыаҕырда, тубуста.

Сис ыал

Биир киһи курдук

Дьүһүннүүн үкчү

Буолбуттар дэһэллэр,

Сиэн бөҕө,

Чиэс-бочуот,

**2 киһи**

«Тапталгыт сойор кэмэ кэллэ,

Солуурчах сууйуллар,

Дьиэ-уот, ис-тас кыһалҕа,

Киҥир-хаҥыр саҥа,

Тиийбэт тирии,

Туолбат баҕа,

Күннээҕи түбүк

Ханна тиийдэ?»

**1киһи**

Кырдьар кэм-кэрдиис,

Таптаһар дьоҥҥо

Тиийэн кэлбит,

Эмээхсинэ эрэ

Үүттээх чэй кутарын

Оҕонньор сөбүлүүр.

Сиэттиһэн бараннар

Күүлэйдии бараллар,

Сүбэнэн сылдьаннар

Дьолу тутаннар

Оҕолуу үөрэллэр,

Күн элэс гынан ааһарын

Олуһун сөҕөллөр.

**2 киһи**

Чабырҕах обургу

Утуйан хаалбыт,

Хаадьыта, туустаах тыла

Чороччу хаппыт,

Тапталга хотторон

Тылыттан маппыт,

Итинник олоҕу

Бэйэҕит оҥоруҥ,

Сүрэххит чопчутун

Сыыспакка булуҥ,

Олоххут оҥкулун

Бииргэ чочуйуҥ.

**1киһи**

Таптал-таабырын

Таайтарыытын эппэт,

 Икки атахтаах кутун,

Сүрэҕин, өйүн сыыһын

Үйэ тухары үтэһэҕэ үөлэр.

Тапталы харыстааҥ,

Сор, дьол ситиитигэр

Ыпсары хатан,

Харыс да хамсаппакка

Олох үүнүгэр холбооҥ.

 Далаһа